Kræftens Bekæmpelse og lokale apoteker vil have flere HPV-vaccineret - nordjyske apoteker kører nu kampagne for at oplyse forældre om muligheden.

De fleste danskere er bekendte med det lille prik fra nålen. I øjeblikket er coronavacciner et daligt taleemne. I næste uge sættes der imidlertid også fokus på en anden vaccine. For få drenge og piger bliver nemlig, ifølge Sundhedsstyrelsen og Kræftens Bekæmpelse, HPV-vaccineret. Af den grund er Kræftens Bekæmpelse og flere lokale apoteker gået sammen for at oplyse forældre om muligheden for at beskytte børn mod kræft. Det sker i Frederikshavn, Lemvig og Hurup. - Vi håber, at det kan bidrage til, at endnu flere vælger at få deres børn HPV-vaccineret. Vi tror på, at vi i Region Nordjylland kan fortsætte med at gå foran og få tilslutningen blandt piger og drenge endnu højere op – og få drengene op på niveau med pigerne, siger Elin Jakobsen fra Kræftens Bekæmpelses lokalforening i Frederikshavn. Forældre savner viden En rundspørge fra marts foretaget af DMA Research for Kræftens Bekæmpelse viser, at over halvdelen af drengeforældrene savner viden om, hvad HPV-vaccination beskytter imod. Mens stort set alle ved, at HPV-vaccination beskytter mod livmoderhalskræft, er det kun syv ud af 10, der ved, at vaccinen beskytter mod analkræft. Kun fire ud af 10 er klar over, at vaccinen også beskytter mod kønsvorter. - Det er vigtigt, at forældre er opmærksomme på tilbuddet om HPV-vaccination, og ved at vaccinen kan beskytte både piger og drenge mod kræft. Det er noget af det, vi gerne vil fortælle de besøgende på apoteket om, siger Elin Jakobsen. HPV-vaccination er en del af børnevaccinationsprogrammet og tilbydes piger og drenge, når de fylder 12 år. Man skal bestille tid hos sin læge, hvis man vil vaccineres.